經筵讀正說終篇恭進謝恩感遇詩
作者：史浩
朝代：宋

paragraphs: 帝祚隆三葉，仁風被九垠。
泥金封禪後，汗簡典墳新。
祖訓敷皇極，奎星耀紫宸。
儒家尊首志，文論歉前塵。
好生兵遂偃，崇儉俗還淳。
傳寶參河洛，重光待聖神。
求講深紬繹，退訪極諮詢。
治紹堯稽古，歡諧舜事親。
披編茲有獲，徹卷豈辭頻。
錫予恩波浹，榮華宴俎陳。
奏詩無傑句，拜手愧名臣。